उत्तर प्रदेश में कोरोना वायरस के 103 नए केस मिले, सक्रिय मामलों की संख्या 1634 हुई
उत्तर प्रदेश में कोरोना वायरस के 103 नए पॉजिटिव केस सामने आए। यह नए केस रविवार को हुए 83,749 सैंपल की जांच में पाए गए हैं।
लखनऊ: उत्तर प्रदेश में कोरोना वायरस के 103 नए पॉजिटिव केस सामने आए। यह नए केस रविवार को हुए 83,749 सैंपल की जांच में पाए गए हैं। उत्तर प्रदेश अपर मुख्य सचिव स्वास्थ्य अमित मोहन प्रसाद यह जानकारी दी। अमित मोहन प्रसाद ने कहा, "प्रदेश में पिछले 24 घंटों में कोरोना संक्रमण के 103 नए मामले सामने आए हैं। सक्रिय मामलों की संख्या अब 1,634 है। अब तक संक्रमण से 8,738 लोगों की मृत्यु हुई है। कल प्रदेश में 83,749 सैंपल की जांच की गई।"अमित मोहन प्रसाद ने बताया, "जिनकी उम्र 60 साल से ज्यादा है या 45 से 60 वर्ष के बीच है और कोमोरबिड बीमारी से ग्रस्त हैं, उनका टीकाकरण किया जा रहा है। सरकारी अस्पतालों में टीकाकरण मुफ्त में हो रहा है।" गौरतलब है कि उत्तर प्रदेश में रविवार को 117 नये कोरोना केस मिले थे जबकि आठ मरीजों की संक्रमण के कारण मौत हो गई थी।भारत में एक दिन में कोविड-19 के 18,599 नए मामले सामने आने के बाद देश में संक्रमितों की संख्या बढ़कर 1,12,29,398 हो गई। देश में लगातार तीसरे दिन 18 हजार से अधिक नए मामले सामने आए हैं। केन्द्रीय स्वास्थ्य मंत्रालय की ओर से सोमवार सुबह आठ बजे जारी अद्यतन आंकड़ों के अनुसार, देश में लगातार छठे दिन उपचाराधीन मरीजों की संख्या में बढ़ोतरी दर्ज की गई है।मंत्रालय के अनुसार, अभी 1,88,747 लोगों का कोरोना वायरस संक्रमण का इलाज चल रहा है, जो कुल मामलों का 1.68 प्रतिशत है। देश में मरीजों के ठीक होने की दर में गिरावट दर्ज की गई है, जो अब 96.91 प्रतिशत है। वहीं कोविड-19 से मृत्यु दर 1.41 प्रतिशत है।आंकड़ों के अनुसार, वायरस से 97 और लोगों की मौत के बाद देश में मृतक संख्या बढ़कर 1,57,853 हो गई। आंकड़ों के अनुसार, देश में अभी तक कुल 1,08,82,798 लोग संक्रमण मुक्त हो चुके हैं। आंकड़ों के अनुसार, पिछले 24 घंटे में जिन 97 लोगों की मौत हुई, उनमें से महाराष्ट्र के 38, पंजाब के 17 और केरल के 13 लोग थे।मंत्रालय के आंकड़ों के अनुसार, देश में वायरस से अभी तक 1,57,853 लोगों की मौत हुई है, जिनमें से महाराष्ट्र के 52,478, तमिलनाडु के 12,518, कर्नाटक के 12,362, दिल्ली के 10,921, पश्चिम बंगाल के 10,278, उत्तर प्रदेश के 8,737 और आंध्र प्रदेश के 7,174 लोग थे।स्वास्थ्य मंत्रालय ने बताया कि अभी तक जिन लोगों की मौत हुई, उनमें से 70 प्रतिशत से ज्यादा मरीजों को अन्य बीमारियां भी थीं। भारतीय आयुर्विज्ञान अनुसंधान परिषद (आईसीएमआर) के अनुसार, देश में सात मार्च तक 22,19,68,271 नमूनों की कोविड-19 संबंधी जांच की गई है। इनमें से 5,37,764 नमूनों की जांच रविवार को की गई थी।